Lögreglan í Nýja Sjálandi beitir óhefðbundnum aðferðum við að reyna að losna við mótmælendur sem hafa haldið til fyrir utan þinghúsið í Wellington undanfarna daga. Spiluð er tónlist sem ætlað er að hrekja mótmælendur á brott.
Þau eru að mótmæla sóttvarnartakmörkunum stjórnvalda í Nýja Sjálandi og hafa komið upp tjaldbúðum fyrir utan þinghúsið í Wellington. Mótmælendurnir hafa staðið vaktina síðan á þriðjudag í síðustu viku og lítið fararsnið er á hópnum sem stendur þar og mótmælir jafnt í sólskini sem rigningu.
Lögregla hefur beitt ýmsum leiðum til að reyna að losna við þaulsætna mótmælendurna og brá á það ráð að spila tónlist sem líkleg þótti til að þreyta mannskapinn. Einhverra hluta vegna var tónlist bandarískra söngvarans Barry Manilow þar efst á blaði.
Ekki létu mótmælendur það slá sig út af laginu og þá þóttu lagasmíðar enska tónlistarmannsins James Blunt líklegri til að hrekja mótmælendur á burt.
Það tókst ekki heldur svo gripið var til örþrifaráða í tónlistarvali og barnalagið Baby shark spilað yfir mótmælendaskaranum.
Andstæðingar sóttvarnatakmarkana í Wellington láta það ekki einu sinni á sig fá og hafa bæði stigið dans og sungið með lögunum sem lögreglan notar til að reyna að losna við þau. Þeir einu sem lagavalið virðist hafa áhrif á eru lögreglumennirnir sem standa vaktina við þinghúsið. Þeim er víst farinn að leiðast lagalistinn.

Misvinsæl tónlist er nýstárlegt vopn sem lögreglan í Nýja-Sjálandi beitir til að reyna að losna við þaulsætna mótmælendur við þinghúsið í Wellington. Aðferðin hefur þó ekki virkað sem skyldi.